Consiliul de Administrație al companiei aeriene de stat Tarom a numit astăzi un nou director general al companiei, pe Eugen Davidoiu, care a condus mai multe companii din domeniul energiei, în locul lui Dan Iulius Plaveti, căruia i-a expirat mandatul, a anunțat compania.

"Astăzi, 02.02.2017, Consiliul de Administrație al Companiei TAROM a hotărât numirea lui Eugen Davidoiu în funcția de Director General al companiei, după ce mandatul directorului general interimar Dan Plaveti s-a încheiat de drept", a precizat compania.

În 4 august 2016, Plaveti îl înlocuise în funcție pe Gabriel Stoe, care fusese director interimar după demiterea lui Christian Heinzmann.

Davidoiu a deținut anterior funcții de conducere în mai multe companii de stat, printre care Electrica Serv și Societatea Națională a Lignitului Oltenia (SNLO).

Davidoiu a fost, până în aprilie 2016, director general al Electrica Serv, companie controlată de Electrica SA. Presa locală din Gorj a relatat că Davidoiu a pierdut funcția pentru conflict de interese, fiind acuzat că și-a avansat soția în funcție.

Compania de stat Tarom a înregistrat o creștere de doar 1% a numărului de pasageri în 2016, până la 2,41 milioane, în contextul retragerii celor două avioane Airbus A310 în toamna acestui an, și a coborât pe locul trei în topul liniilor aeriene, fiind depășită de Blue Air, care a anunțat un avans de 80% al numărului de pasageri în 2016.

Ministrul Transporturilor, Răzvan Cuc, a declarat luna aceasta că, din fondul suveran național de 10 miliarde de euro, care va fi creat de Guvern în acest an, va fi finanțată achiziția a 30 de avioane noi pentru Tarom în următorii ani.